
	Θεατρική Παράσταση

Τα Τζιτρολέμονα

από τη θεατρική ομάδα 

Σόλο για Τρεις
στο Σπίτι της Κύπρου

Ο θαυμαστός κόσμος των παραμυθιών ζωντάνεψε, την Τετάρτη 14 Ιανουαρίου, στο Σπίτι της Κύπρου, μέσα από την παράσταση της θεατρικής ομάδας Σόλο για Τρεις, Τα Τζιτρολέμονα,  μαγεύοντας μικρούς και μεγάλους.
Η κατζιά μάγισσα, η όμορφη κοπέλα, το βασιλόπουλο, ο βασιλέας, η βασίλισσα, ο καλός δράκος, ο αρκόδρακος, η κόρη της δρακούνας, μαγεμένα δέντρα και ψάρια, μας ταξίδεψαν σε τόπους μεταφυσικούς και μας παρέσυραν, από σκηνής, σε περιπέτειες φανταστικές. Ήρωες χωρίς όνομα, αλλά με ιδιότητες γνωστές σε όλους μας ενεπλάκησαν στην αιώνια πάλη του καλού ενάντια στο κακό, στην αναζήτηση της αγάπης και της ευτυχίας, στον φυσικό κύκλο από τη ζωή, στο θάνατο και στην ανάσταση, σε μία πρωτότυπη θεατρική πρόταση, βασισμένη στο ομώνυμο λαϊκό παραμύθι που πρωτοδημοσιεύτηκε στον τόμο Κυπριακά Παραμύθια Γ': Διηγήσεις με Δράκους του μεγάλου Κύπριου λαογράφου Νέαρχου Κληρίδη.
Όπως χαρακτηριστικά ανέφερε η Μορφωτικός Σύμβουλος της Πρεσβείας της Κυπριακής Δημοκρατίας, καλωσορίζοντας τους συντελεστές και τους θεατές της παράστασης, σε μια εποχή που η προφορική παράδοση ως μορφή επικοινωνίας έχει εκτοπισθεί από την καθημερινότητά μας, το θέατρο μπορεί να αναζωπυρώσει το ενδιαφέρον μας και να μας συνδέσει και πάλι με τις ρίζες και το παρελθόν μας.

Η παράσταση που έτυχε θερμής υποδοχής πραγματοποιήθηκε υπό τις σκηνοθετικές οδηγίες της Μαρίας Μανναρίδου-Καρσερά και της Χλόης Μελίδου, η οποία ανέλαβε και την επιμέλεια της κίνησης. Το παραμύθι ερμήνευσε η ηθοποιός Γιολάντα Χριστοδούλου υπό τους υποβλητικούς ήχους της ζωντανής  μουσικής του Νικόλα Τρύφωνος.

Μετά την ολοκλήρωση της παράστασης ακολούθησε συζήτηση μεταξύ των συντελεστών και των θεατών για τη δυναμική της προφορικής παράδοσης και τον γλωσσικό πλούτο της κυπριακής διαλέκτου, αλλά και για τον συμβολισμό και την ηθική υπόσταση των λαϊκών παραμυθιών.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

